Na osnovu člana 15. stav 1. Zakona o principima lokalne samouprave u Federaciji Bosne i Hercegovine ("Službene novine F BiH" broj 49/06; 51/09), člana 27. stav (1) tačka đ) Zakona o lokalnoj samoupravi Unsko-sanskog kantona („Službeni glasnik Unsko-sanskog kantona“, broj: 8/11), na osnovu člana 38. stav 1. tačka 16. i člana 123 Statuta općine Bužim („Službeni glasnik općine Bužim“, broj: 12/15), U cilju podizanja nivoa transparentnosti i odgovornosti općinske uprave, povećanja stepena informiranosti građana i njihovog učešća u definiranju budžetskih prioriteta, planiranju, raspodjeli i trošenju budžetskih sredstava, a shodno opredjeljenju da se proces izrade dokumenta pristupačnog građanima, Općinski načelnik donosi:

**UPUTSTVO**

# ZA POSTUPAK IZRADE BUDŽETA ZA GRAĐANE

**UVODNI DIO**

**I**

Ovim Uputstvom uređuje se način postupanja i rada službi općinske uprave u postupku pripreme i izrade dokumenta „Budžet za građane”, što uključuje metodologiju rada (formiranje Tima, animiranje i konsultovanje građana, analize rezultata konsultacija, definisanje nacrta i finalne verzije dokumenta, te distribuciju istog), koordinaciju i međusobnu saradnju službi u realizaciji navedenog.

Budžet za građane (u daljem tekstu: BzaG) je dokument koji svake budžetske godine izrađuje općinska uprava na osnovu konsultacija sa građanima, istovremeno sa izradom Budžeta Općine.

**METODOLOGIJA RADA**

II

Postupak izrade BzaG prati budžetski kalendar izrade Budžeta Općine, a odvija se u sljedećim fazama:

1. Formiranje Tima za izradu BzaG, zaduženog za provođenje cjelokupne procedure i kreiranje potrebnih dokumenata (upitnika, vodiča) za izradu BzaG, uključujući provođenje konsultacija sa građanima, obradu i analizu rezultata, utvrđivanje sadržaja i izgleda BzaG, procedure štampanja i distribucije BzaG.

Na prijedlog Koordinatora za MEG II, načelnik formira Tim koji se sastoji od predstavnika:

* Službe za prostorno uređenje, geodetske i imovinsko pravne poslove,
* Službe za trezor i budžet,
* Službe za razvoj i poduzetništvo,
* Službe za opću upravu i društvene djelatnosti,
* Služba za civilnu zaštitu i vatrogastvo
* JU Centar za socijalni rad općine Bužim
* JU centar za kulturu sport i informisanje

Aktom kojim se formira Tim iz prethodnog stava imenuje se koordinator Tima iz reda članova kao predstavnika navedenih službi.

1. Animiranje građana putem udruženja, MZ i NVO da iskažu svoje potrebe u fazi podnošenja zahtjeva budžetskih korisnika prema propisanoj instrukciji, odnosno uputstvu Službe za budžet i finansije o načinu i elementima izrade Budžeta za narednu godinu;
2. Planiranje i provođenje konsultacija sa građanima i subjektima:

* Putem anketa pripremljenih za predstavnike mjesnih zajednica,
* Putem anketiranja lokalnih NVO-a,
* Organiziranjem fokus grupa sa predstavnicima MZ i NVO (kao opcija finalizacije buduće strukture BzaG, na osnovu preliminarnih rezultata anketiranja),
* Anketiranjem građana putem internet stranice Općine.

**4.** U provođenju ispitivanja stavova/konsultacija iz t. 3. ovog Uputstva, u vezi sa budućim sadržajem BzaG, Tim za izradu BzaG, će imati u vidu potrebnu okvirno zadanu strukturu:

* Informacije o prihodima - utvrđivanje stavova o predstavljanju prihoda za koje su građani najzainteresovaniji,
* Informacije o rashodima - utvrđivanje stavova o predstavljanju rashoda za koje su građani najzainteresovaniji,
* Prioriteti u raspodjeli i potrošnji - utvrđivanje najvažnijih budžetskih rashoda koji građani žele da budu predstavljeni u dokumentu BzaG,
* Sektorski podaci i informacije o ciljanim programima - utvrđivanje najvažnijih funkcija tj. sektora u okviru nadležnosti općine u okviru kojih građani žele da saznaju više o ciljanim programima/projektima.

1. Obrada i analiza rezultata konsultacija i anketa
2. Donošenje odluke o sadržaju BzaG, čiji nacrt će okvirno sadržavati slijedeće elemente:

* Uvodna riječ Općinskog načelnika,
* Ukratko o svrsi dokumenta BzaG,
* Kratak opis nadležnosti Općine, šta je obaveza Općine da finansira, a šta nije,
* Opis procesa pripreme, usvajanja i realizacije Budžeta Općine,
* Opći ekonomski okvir za narednu budžetsku godinu,
* Procjena prihoda za budžetsku godinu i struktura prihoda,
* Procjena rashoda za budžetsku godinu i struktura rashoda,
* Najvažniji kapitalni projekti i projekti za komunalnu infrastrukuturu,
* Izdvajanja za pojedine funkcije (poljoprivreda, obrazovanje, socijalna zaštita, administrativni troškovi, itd.) u skladu sa prioritetima koje su definisali građani (predstavnici MZ i NVO),
* Budžetski rječnik (terminologija),
* Kontakt informacije za povratne informacije od strane građana i upite.

Eventualni dodatni elementi navedenom sadržaju biće definirani kao rezultat sprovedenih konsultacija sa građanima.

1. Kreiranje nacrta BzaG, pisanog jednostavnim, razumljivim jezikom za građane, sa adekvatnim ilustracijama ( radi se nakon utvrđivanja Nacrta budžeta Općine za narednu godinu) i animiranje građana za učešće u javnoj raspravi o Nacrtu budžeta;
2. Izrada konačnog dokumenta BzaG nakon usvajanja Budžeta Općine, objavljivanje i distribucija (putem web-stranice Općine, lokalnih javnih institucija, štampanje brošure i distribucija po mjesnim zajednicma, promotivni događaji i dr, a u skladu sa materijalnim mogućnostima).

**KOORDINACIJA RADA I SARADNJA SLUŽBI U PROCEDURI IZRADE BzaG**

# III

Koordinator Tima rukovodi svim aktivnostima Tima za izradu BzaG.

Sve službe općinske uprave su dužne da sarađuju sa članovima Tima za izradu BzaG iz tačke II 1. ovog Uputstva, te da dostave odgovarajuće podatke i provedu mjere koje od njih traži navedeni Tim ili Služba za budžet i finansije, a u cilju provođenja procedure čiji je rezultat dokument BzaG.

Za realizaciju obaveza iz prethodnog stava odgovorni su šefovi službi.

**PROVOĐENJE UPUTSTVA I ZAVRŠNE ODREDBE**

# IV

Za provođenje Uputstva zadužuju se šefovi službi općinske uprave iz tačke II. stav 1.

ovog Uputstva. Ovo Uputstvo stupa na snagu danom donošenja, Isto će se objaviti na web stranici općine Bužim i Službenom glasnik općine Bužim.

Obrađivač, Krupić Senad ing.

Dostavljeno:

1. Službama 02/1, 02/2, 02/3, 02/4, 02/5
2. JU Centar za socijalni rad
3. JU Centar za kulturu, sport i informisanje
4. Službeni glasnik općine Bužim
5. Web stranica općine Bužim
6. Koordinatoru MEG II
7. a/a

Broj: 02-11-2888-1/22

Bužim, 11.10.2022 godine

**OPĆINSKI NAČELNIK**

**\_\_\_\_\_\_**\_\_\_\_\_\_\_\_\_\_\_\_\_\_\_\_\_\_\_

Mersudin Nanić, dipl. ing. inf.